21. ΒΑΣΙΛΙΚΟΝ ΔΙΑΤΑΓΜΑ της 3/10 Νοεμ. 1945 Περί συντάξεως Μελετών έργων υπό ιδιωτών. ΄Εχοντες υπ’ όψιν τας διατάξεις του άρθρ. 76 του υπ’ αριθ. 1381 έτους 1944 Νόμου και μη ληφθείσης της γνωμοδοτήσεως του Σ. Επικρατείας εντός της ταχθείσης προθεσμίας. Προτάσει του Ημετέρου επί των Δημοσίων Εργων Υπουργού απεφασίσαμεν και διατάσσομεν. ΄Αρθρ.1.-1.Αι συμβάσεις δια την εκτέλεσιν μελετών έργων του Δημοσίου ή των Οργανισμών Δημοσίου Δικαίου της αρμοδιότητος του Υπουργείου Δημοσίων ΄Εργων, συνάπτονται μεταξύ του Υπουργού ή του εκπροσωπούντος τον Οργανισμόν εφ’ όσον πρόκειται περί έργων Οργανισμού Δημοσίου Δικαίου και του συντάκτου της μελέτης μετά σχετική γνωμοδότησιν του Συμβουλίου Δημοσίων ΄Εργων επί των όρων της συμβάσεως. 2.Αι ως άνω συμβάσεις καταρτίζονται και υπογράφονται εις τριπλούν, του ενός αντιτύπου παραδιδομένου εις τον Ανάδοχον της μελέτης και των ετέρων δύο εις το Αρχείον του Υπουργείου ή του Οργανισμού. ΄Αρθρ.2.-1.Αι συμβάσεις καθορίζουν τας τεχνικάς λεπτομερείας της μελέτης, τα στοιχεία τα οποία υποχρεούται να παραδώση ο Ανάδοχος εις τον Εργοδότην, τον χρόνον συντάξεως της μελέτης, την εν γένει αποζημίωσιν του Αναδόχου και τον τρόπον πληρωμής αυτής, τον τρόπον ασκήσεως του Ελέγχου υπό του Εργοδότου και άπαντα εν γένει τα δικαιώματα και υποχρεώσεις των συμβαλλομένων. 2.Η σύνταξις της μελέτης δύναται να εκχωρήται κατά τους εξής τρόπους: α)Επί τιμής μονάδος περιλαμβανούσης τα έξοδα και την αμοιβήν του Αναδόχου. β)Κατ’ αποκοπήν γενικώς ή κατ’ είδος εργασίας. γ)Απολογιστικώς καταβαλλομένων εις τον Ανάδοχον των πραγματικών δαπανών και ποσοστού επ’ αυτών δι’ αμοιβήν του, δυναμένην να ορίζηται και εν τη περιπτώσει ταύτη κατ’ αποκοπήν. δ)Κατά μικτόν εκ των ανωτέρω σύστημα. ΄Αρθρ.3.-1.Η εκχώρησις της συντάξεως της μελέτης δύναται να γίνεται κατόπιν δημοσίου διαγωνισμού ή και απ’ ευθείας άνευ τοιούτου. 2.Ο διαγωνισμός διενεργείται βάσει ενσφραγίστων προσφορών, είτε δια μειοδοσίας επί του προϋπολογισμού ον έχει καθορίσει ο Ανάδοχος είτε δια συμπληρώσεως τιμολογίου, τας δε λεπτομερείας αυτού καθορίζει εκάστοτε η σχετική διακήρυξις. 3.Ο Εργοδότης δύναται να καθορίζη οιαδήποτε προσόντα θεωρεί αναγκαία προς συμμετοχήν εις τον διαγωνισμόν από απόψεως πείρας και ειδικεύσεως εις το υπό μελέτην έργον, δυνάμενος να ορίζη και ονομαστικώς τους συναγωνισθησομένους. 4.Η απ’ ευθείας ανάθεσις επιτρέπεται α)οσάκις πρόκειται περί ζητήματος επείγοντος, β)οσάκις το υπό μελέτην θέμα αποτελεί πρωτότυπον πρότασιν του εις ον η ανάθεσις και γ)οσάκις ο εις ον η ανάθεσις έχει αποδεδειγμένως ασχοληθή με το υπό μελέτην ζήτημα. Εις τον αυτόν Υπουργόν ανατίθεται η δημοσίευσις και εκτέλεσις του παρόντος. 